ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Μαΐου 1993 για τον καθορισμό των όρων υπό τους οποίους οι αναθέτοντες φορείς οι οποίοι εκμεταλλεύονται γεωγραφικές περιοχές με σκοπό την ανεύρευση ή την εξόρυξη πετρελαίου, αερίου, άνθρακα ή άλλων στερεών καυσίμων πρέπει να κοινοποιούν στην Επιτροπή πληροφορίες για τις συμβάσεις που αναθέτουν

(93/327/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/531/ΕΟΚ του Συμβουλίου της 17ης Σεπτεμβρίου 1990 σχετικά με τις διαδικασίες σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών (1), και ιδίως το άρθρο 3 παράγραφος 2 στοιχείο β) και το άρθρο 32 παράγραφοι 4 έως 7,

Μετά από διαβούλευση με τη Συμβουλευτική Επιτροπή Δημοσίων Συμβάσεων,

Εκτιμώντας:

ότι το άρθρο 3 παράγραφος 2 στοιχείο β) της οδηγίας 90/531/ΕΟΚ ορίζει ότι οι αναθέτοντες φορείς οι οποίοι εκμεταλλεύονται γεωγραφικές περιοχές με σκοπό την ανεύρεση ή την εξόρυξη πετρελαίου, αερίου, άνθρακα ή άλλων στερεών καυσίμων πρέπει να κοινοποιούν στην Επιτροπή πληροφορίες για τις συμβάσεις που αναθέτουν υπό τους όρους υπό τους οποίους θα ορίσει η Επιτροπή-

ότι οι πληροφορίες αυτές πρέπει να ανταποκρίνονται στις υποχρεώσεις εποπτείας για την εφαρμογή των κοινοτικών διατάξεων οι οποίες εμπίπτουν στην αρμοδιότητα της Επιτροπής και πρέπει να της επιτρέπουν να διεξαγάγει μελέτες στατιστικού χαρακτήρα-

ότι είναι, πάντως, σκόπιμο να περιοριστεί η κοινοποίηση πληροφοριών για κάθε σύμβαση που ανατίθεται μόνο στις περιπτώσεις επαρκώς μεγάλης αξίας, η οποία ορίζεται ενιαίως σε πέντε εκατομμύρια Ecu-

ότι για τις χαμηλότερης αξίας συμβάσεις που ανατίθενται πέραν ενός ορίου 400 000 Ecu αρκεί η κοινοποίηση λεπτομερέστερων πληροφοριών σε περιοδική βάση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη μεριμνούν ώστε οι φορείς που ασκούν δραστηριότητες οι οποίες αναφέρονται στο άρθρο 3 παράγραφος 1 της οδηγίας 90/531/ΕΟΚ να παρέχουν στην Επιτροπή, για κάθε σύμβαση που αναθέτουν και της οποίας η αξία - οριζόμενη σύμφωνα με το άρθρο 12 της οδηγίας 90/531/ΕΟΚ - υπερβαίνει το ποσό των πέντε εκατομμυρίων Ecu, όλες τις πληροφορίες που αναφέρονται στο παράρτημα και τούτο εντός προθεσμίας σαράντα οκτώ ημερών από την ημερομηνία ανάθεσης της σύμβασης.

Άρθρο 2

Στην περίπτωση αγορών η αξία των οποίων κυμαίνεται μεταξύ 400 000 και πέντε εκατομμυρίων Ecu, οι αναθέτοντες φορείς που αναφέρονται στο άρθρο 1 της παρούσας οδηγίας:

1. διατηρούν για κάθε σύμβαση τέσσερα τουλάχιστον χρόνια από την ημερομηνία ανάθεσης της σύμβασης, τις πληροφορίες που αναφέρονται στα σημεία 1 έως 9 του παραρτήματος-

2. παρέχουν τις πληροφορίες αυτές στην Επιτροπή, για κάθε σύμβαση που συνάπτεται κατά τη διάρκεια ενός τριμήνου, είτε μετά από αίτησή της, είτε, το αργότερο, σαράντα οκτώ ημέρες από το τέλος κάθε τριμήνου.

Άρθρο 3

Η παρούσα απόφαση θα είναι εφαρμόσιμη στις συμβάσεις οι οποίες έχουν ανατεθεί από την 1η Ιανουαρίου 1993.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 13 Μαΐου 1993.

Για την Επιτροπή

Raniero VANNI D'ARCHIRAFI

Μέλος της Επιτροπής

(1) ΕΕ αριθ. L 297 της 29. 10. 1990, σ. 1.

ΠΑΡΑΡΤΗΜΑ

Άρθρο 3

της οδηγίας 90/531/ΕΟΚ για του λεγόμενους εξαιρούμενους τομείς Πληροφορίες για κάθε σύμβαση που ανατίθεται οι οποίες πρέπει να διατηρούνται ή να παρέχονται στην Επιτροπή -Πληροφορίες που δεν προορίζονται για δημοσίευση-

1. Όνομα και διεύθυνση του αναθέτοντος φορέα.

2. Είδος της σύμβασης (προμήθειες ή έργα- να αναφέρεται, ενδεχομένως, εάν πρόκειται για συμφωνία-πλαίσιο).

3. Σαφής περιγραφή της φύσης των προϊόντων, των έργων ή των παρεχόμενων υπηρεσιών.

4. Δημοσιεύθηκε πρόσκληση υποβολής προσφορών και εάν ναι σε ποια(ες) εφημερίδα(ες) ή επαγγελματικό(ά) έντυπο(α); Εάν όχι ποιος τρόπος επελέγη.

5. Αριθμός παραληφθεισών προσφορών.

6. Ημερομηνία ανάθεσης της σύμβασης.

7. Όνομα και διεύθυνση του προμηθευτή ή του εργολήπτη στον οποίο κατακυρώθηκε η σύμβαση.

8. Αξία της σύμβασης.

9. Προβλεπόμενη διάρκεια της σύμβασης.

10. Αναφορά του τμήματος της σύμβασης που ανατέθηκε ή ενδέχεται να ανατεθεί με υπεργολαβία, όταν υπερβαίνει το 10 %.

11. Χώρα προέλευσης του προϊόντος ή της υπηρεσίας.

12. Βασικά κριτήρια ανάθεσης που χρησιμοποιήθηκαν για την επιλογή της οικονομικώς πλέον συμφέρουσας προσφοράς.

13. Ενδεχόμενη ανάθεση της σύμβασης σε προσφέροντα που προσέφερε εναλλακτική προσφορά σε σχέση με τις αρχικές προϋποθέσεις που είχε θέσει ο αναθέτων φορέας.